GRAND มั่นใจปีนี้พลิกกำไรธุรกิจโรงแรมหนุน-เล็งร่วมทุนพันธมิตรตปท.
GRAND มั่นใจปีนี้พลิกเป็นกำไรธุรกิจโรงแรมหนุน ขณะที่วางงบลงทุนในปีนี้กว่า 6 พันลบ.ซื้อที่ดินเพื่อพัฒนาโครงการ-เผยสรุปร่วมทุนพันธมิตร ตปท.คาดว่าจะเห็นความชัดเจนได้ในครึ่งปีแรกของปี 59 
3 ก.พ. 2559

นายไพสิฐ แก่นจันทร์ ประธานเจ้าหน้าที่บริหาร บริษัท แกรนด์ แอสเสท โฮเทลส์ แอนด์ พรอพเพอร์ตี้ จำกัด (มหาชน) หรือ GRAND เปิดเผยว่า บริษัทคาดว่าปีนี้ผลการดำเนินงานจะสามารถพลิกกลับมามีกำไรจากปีก่อนที่คาดว่าจะยังมีผลขาดทุน โดยปีนี้บริษัทจะได้รับปัจจัยหนุนจากการกระตุ้นภาคการท่องเที่ยวของรัฐบาลที่ช่วยกระตุ้นให้ภาคธุรกิจที่เกี่ยวข้องขยายตัวขึ้นอย่างมาก ซึ่งส่งผลดีมาถึงบริษัท
ทั้งนี้ บริษัทคาดว่าอัตราการเข้าพักของโรงแรมในเครือจะเพิ่มเป็น 80% จากปีก่อนที่ 70% ดังนั้น และทำให้บริษัทตั้งเป้ารายได้จากธุรกิจโรงแรมเติบโต 10% ในปีนี้ โดย RevPar มีการเติบโตในปีนี้ที่ 7-8% ขณะที่อัตราค่าห้องพักเฉลี่ยอยู่ที่ 3,000 บาท/ห้อง/คืน โดยบริษัทมีโรงแรมที่เป็นสินทรัพย์ของบริษัท 3 แห่ง ได้แก่ โรงแรมเวสทิน แกรนด์ สุขุมวิท โรงแรมเชอราตัน หัวหิน และโรงแรมเชอราตัน ปราณบุรี
โดยริษัทวางงบลงทุนในปีนี้กว่า 6 พันล้านบาทสำหรับการซื้อที่ดินเพื่อพัฒนาโครงการ 2 พันล้านบาท การลงทุนโครงการโรงแรม 2 โครงการ ใช้งบลงทุน 2.4 พันล้านบาท โครงการคอนโดมิเนียม 1 โครงการ มูลค่า 4 พันล้านบาท โดยมีงบก่อสร้าง 2.5 พันล้านบาท นอกจากนั้น ยังมีโครงการวิลล่าและโรงแรมอื่น ๆ อีก แต่ยังไม่กำหนดมูลค่าการลงทุนได้ในขณะนี้
นอกจากนี้ บริษัทยังอยู่ระหว่างการเจรจากับพันธมิตรรายใหญ่จากต่างประเทศเพื่อร่วมทุนพัฒนาโครงการโรงแรมในจังหวัดท่องเที่ยวของไทย ได้แก่ เชียงใหม่ ภูเก็ต และ กระบี่ เป็นต้น คาดว่าจะเห็นความชัดเจนได้ในครึ่งปีแรกของปี 59
         
 